bluuebunny/crossref_metadata_2025 huggingface dataset:
Essays on the role of internationalization on the R and D activities
Authors: Γκυπάλη Αρετή
Published: August 2021

[…] Η παρούσα Διδακτορική Διατριβή εστιάζει σε ζητήματα που προκύπτουν από την αλληλεπίδραση των δραστηριοτήτων παραγωγής γνώσης και καινοτομίας από την μια και των δραστηριοτήτων διεθνοποίησης των επιχειρήσεων από την άλλη. Πιο συγκεκριμένα διερευνώνται θέματα που προκύπτουν από την ενδογένεια των διαδικασιών παραγωγής γνώσης που αποτυπώνονται σε διαδικασίες Έρευνας και Τεχνολογικής Ανάπτυξης (ΕΤΑ) και δραστηριότητες διεθνοποίησης (internationalization) που με τη σειρά τους αποτυπώνονται σε εξαγωγικές δραστηριότητες. Οι μεθοδολογικές προσεγγίσεις που χρησιμοποιούνται προσαρμόζονται κάθε φορά αφενός στα ιδιαίτερα ερευνητικά ερωτήματα που τίθενται και αφετέρου στην πολλαπλή ετερογένεια που χαρακτηρίζει τις επιχειρήσεις σε μικρή ανοικτή οικονομία, όπως η Ελλάδα, σε σύγκριση με τις ηγέτιδες σε όρους ΕΤΑ επιχειρήσεις διεθνώς. Σε αυτή την κατεύθυνση, διερευνώνται δύο διαφορετικά συστήματα καινοτομίας-διεθνοποίησης, και συγκεκριμένα το Διεθνές και το Εθνικό, που αναφέρονται αντίστοιχα σε δύο διακριτές ομάδες επιχειρήσεων. Η πρώτη ομάδα επιχειρήσεων επικεντρώνεται σε εκείνες που θεωρούνται πρωτοπόροι σε επενδύσεις σε ΕΤΑ σε παγκόσμιο επίπεδο. Η δεύτερη ομάδα επιχειρήσεων που διερευνάται αφορά τις Ελληνικές επιχειρήσεις οι οποίες με τη σειρά τους θεωρούνται πρωτοπόροι εντός του εθνικού συστήματος καινοτομίας στο οποίο δραστηριοποιούνται αλλά ταυτόχρονα έχουν επανειλημμένως χαρακτηριστεί ως «μέτριοι ακόλουθοι» (moderately following) σε όρους καινοτομικής δραστηριότητας εντός της Ευρωπαϊκής Ένωσης (IUS, 2013). […]
Πρωτόκολλο μελέτης προσδιορισμού της αντιδραστικότητας των αιμοπεταλίων με τη συσκευή μέτρησης VerifyNow σε ασθενείς υπό αιμοκάθαρση
Authors: Παναγιώτου Αγγελική
Published: August 2021

Στόχος Η καρδιαγγειακή νοσηρότητα είναι πολύ υψηλή στους ασθενείς με Χρόνια Νεφρική Νόσο (ΧΝΝ) τελικού σταδίου οι οποίοι υποβάλλονται σε αιμοκάθαρση και πολλοί ασθενείς έχουν ένδειξη χορήγησης αντι-αιμοπεταλιακής αγωγής. Παρόλα αυτά, η αυξημένη αντιδραστικότητα των αιμοπεταλίων είναι συχνή σε ασθενείς που υποβάλλονται σε αιμοκάθαρση. Στόχος της μελέτης είναι η σύγκριση της αποτελεσματικότητας της πρασουγρέλης σε σχέση με υψηλή δόση κλοπιδογρέλης σε ασθενείς οι οποίοι υποβάλλονται σε αιμοκάθαρση και παρουσιάζουν υψηλή αντιδραστικότητα αιμοπεταλίων.Μεθοδολογία Προοπτική, τυχαιοποιημένη, διασταυρούμενη (cross-over) μελέτη που περιέλαβε 25 αιμοκαθαιρόμενους ασθενείς που λάμβαναν κλοπιδογρέλη σε δόση 75 mg/ημέρα. Οι 21 (84%) εξ αυτών παρουσίαζαν αυξημένη αντιδραστικότητα αιμοπεταλίων και τυχαιοποιήθηκαν σε πρασουγρέλη 10 mg/ημέρα ή κλοπιδογρέλη 150 mg/ημέρα. Οι μετρήσεις της αντιδραστικότητας έγιναν με τη συσκευή VerifyNow© (Accumetrics, San Diego, USA). Ως αυξημένη αντιδραστικότητα των αιμοπεταλίων καθορίστηκε η τιμή PRU (P2Y12 reaction units) ≥235. Επίσης μελετήθηκε η παρουσία του CYP2C19*2 loss-of-function αλληλίου ως πιθανού παράγοντα που σχετίζεται με την αντιδραστικότητα των αιμοπεταλίων.Αποτελέσματα- Συμπεράσματα Το πρωτεύον καταληκτικό σημείο της αντιδραστικότητας των αιμοπεταλίων ήταν χαμηλότερο στους ασθενείς που έλαβαν πρασουγρέλη (least square 156,7, 95% CI 132,2-181,1) σε σχέση με όσους έλαβαν διπλή δόση κλοπιδογρέλης (least square 279,9, 95% CI 255,5-304,4, p<0,001). Η διαφορά ελαχίστων τετραγώνων μεταξύ των δύο ομάδων ήταν -113,4, 95% CI -152,9 έως -73,8, p<0,001 και -163,8, 95% CI -218,1 έως -109,2, p<0,001 σε μη φορείς και σε φορείς τουλάχιστον ενός CYP2C19*2 αλληλίου αντίστοιχα. Η αυξημένη αντιδραστικότητα ήταν χαμηλότερη στην πρασουγρέλη σε σχέση με την κλοπιδογρέλη σε όλους τους ασθενείς (19% έναντι 85,7%, p<0,001) και στους μη φορείς (25,7% έναντι 80%, p=0,003). Όλοι οι φορείς του αλληλίου που ήταν σε θεραπεία με διπλάσια δόση κλοπιδογρέλης συνέχιζαν να εμφανίζουν υψηλή αντιδραστικότητα των αιμοπεταλίων αλλά κανείς από τους λαμβάνοντες πρασουγρέλη (p=0,07). Σε ασθενείς που υποβάλλονται σε αιμοκάθαρση και εμφανίζουν αυξημένη αντιδραστικότητα αιμοπεταλίων στη συνήθη δόση κλοπιδογρέλης, ο διπλασιασμός της δόσης είναι ιδιαίτερα αναποτελεσματικός. Αντιθέτως, η πρασουγρέλη σε δόση 10 mg ημερησίως οδηγεί σε επαρκή αναστολή. Η παρουσία ή όχι του αλληλίου του γονιδίου CYP2C19*2 δεν επηρεάζει αυτή την απάντηση.
Επίπεδα κορτιζόλης σε αίμα ομφάλιου λώρου νεογνών καπνιστριών μητέρων
Authors: Πετσάλη Μαρία
Published: August 2021

Σκοπός: Να ερευνήσουμε την επίδραση που έχει ο καπνός του τσιγάρου στη συγκέντρωση κορτιζόλης αίματος ομφαλίου λώρου.Μέθοδος: Μετρήθηκαν οι συγκεντρώσεις κορτιζόλης σε αίμα ομφαλίου λώρου 211 τελειόμηνων νεογνών καπνιστριών και 211 τελειόμηνων νεογνών μη καπνιστριών μητέρων. Από αυτά 48 και 36 νεογνά αντίστοιχα, γεννήθηκαν με καισαρική τομή. Σε 16 περιπτώσεις, επιπλέον του αίματος ομφαλίου λώρου, ελήφθη φλεβικό αίμα από τη μητέρα κατά τον τοκετό. Αποτελέσματα: Η διάμεση τιμή κορτιζόλης ομφαλίου λώρου των νεογνών καπνιστριών και μη καπνιστριών μητέρων ήταν 23 και 13 μg/dl αντίστοιχα (Ρ<0.0001) . Οι συγκεντρώσεις κορτιζόλης ήταν μεγαλύτερες στα νεογνά καπνιστριών μητέρων, σε σύγκριση με τα νεογνά μη καπνιστριών μητέρων, είτε γεννήθηκαν με φυσιολογικό τοκετό, είτε με καισαρική τομή. Στα νεογνά που γεννήθηκαν με καισαρική τομή, υπήρχε θετική συσχέτιση μεταξύ του αριθμού των τσιγάρων που καπνίζονταν την ημέρα και των συγκεντρώσεων κορτιζόλης, καθώς και αρνητική συσχέτιση μεταξύ των συγκεντρώσεων κορτιζόλης και του μήκους των νεογνών. Δεν υπήρχε σημαντική συσχέτιση μεταξύ των συγκεντρώσεων κορτιζόλης και του βάρους γέννησης ή της περιμέτρου κεφαλής. Οι συγκεντρώσεις κορτιζόλης στο αίμα ομφαλίου λώρου των νεογνών καπνιστριών και μη καπνιστριών μητέρων ήταν κατά 29% και 45% χαμηλότερες από αυτές των μητέρων τους αντίστοιχα. Συμπεράσματα: Παρόλο που δεν μπόρεσε να αποδειχθεί αιτιολογική σχέση μεταξύ καπνίσματος της μητέρας και αυξημένων συγκεντρώσεων κορτιζόλης ομφαλίου λώρου, τα ευρήματα είναι σύμφωνα με προηγούμενες αναφορές, ενδεικτικές αυξημένων ορμονών στρες στα νεογνά των οποίων οι μητέρες κάπνιζαν κατά την εγκυμοσύνη
Investigation of the high-mass X-ray binary populations in the small magellanic cloud
Authors: Μαραβέλιας Γρηγόριος
Published: August 2021

Μελετήσαμε τον πληθυσμό Διπλών Συστημάτων Εκπομπής Ακτίνων-Χ Μεγάλης Μάζας (ΔΣΕΧΜΜ) στο Μικρό Νέφος του Μαγγελάνου (ΜΝΜ), χρησιμοποιώντας δύο μεθόδους για να βρούμε φασματικούς τύπους και εκπομπή Ηα, και αναπτύξαμε δύο τεχνικές για αυτόματη και φασματική ταξινόμηση με ποσοτικό προσδιορισμό του σφάλματος.Με φασματοσκοπική έρευνα αποκτήσαμε οπτικά φάσματα για ένα μεγάλο αριθμό ΔΣΕΧΜΜ του ΜΝΜ, που είχαν ανιχνευτεί σε προηγούμενες έρευνες του Chandra και XMM-Newton, με αποτέλεσμα την ταυτοποίηση φασματικών τύπων για 5 νέα ΔΣΕΧΜΜ, και την επιβεβαίωση της φασματικής ταξινόμησης για 15 γνωστά ΔΣΕΧΜΜ. Βρίσκουμε οριακά διαφορά μεταξύ των κατανομών των φασματικών τύπων για ΔΣΕΧΜΜ μεταξύ του ΜΝΜ και του Γαλαξία μας, αλλά όχι στατιστικά σημαντικές διαφορές για τις τροχιακές περιόδους και τις εκκεντρότητές τους. Αποδεικνύουμε ότι ο γνωστός υπεργίγαντας B[e] LHA 115-S 18 είναι η αντίστοιχη οπτική πηγή της αμυδρής πηγής ακτίνων Χ CXOU J005409.57-724143.5, και συζητάμε τη φύση αυτού στα πλαίσια ενός ΔΣΕΧΜΜ με υπεργίγαντα δότη σε περιβάλλον με έντονη απορρόφηση των ακτίνων Χ.Για να ξεπεράσουμε την υποκειμενικότητα στην αστρική φασματική ταξινόμηση, που βασίζεται στην οπτική επισκόπηση των φασμάτων, αναπτύξαμε δύο διαγνωστικές τεχνικές μετρώντας το ισοδύναμο πλάτος (ΙΠ) σημαντιkών διαγνωστικών φασματικών γραμμών για νεαρά άστρα: (α) η μέθοδος Συνεχούς Προσαρμογής δίνει το φασματικό τύπο ενός άστρου από τη λύση μια εξίσωσης που περιλαμβάνει τα ΙΠ από διαφορετικές φασματικές γραμμές, και ταξινομεί σωστά την πλειονότητα των πηγών (~65%), (β) ο Απλός Μπεϋζιανός Ταξινομητής δίνει την πιθανότητα ένα φάσμα να αντιστοιχεί σε δεδομένο φασματικό τύπο, βασισμένος στην κατανομή των ΙΠ των διαγνωστικών γραμμών από διαφορετικούς φασματικούς τύπους, ταξινομώντας σωστά την πλειονότητα των νεαρών άστρων (~70%) στα δείγματά μας (περιοριζόμενος μόνο από το δείγμα εκπαίδευσης).Παρατηρήσαμε στο φίλτρο Ηα 6 περιοχές του ΜΝΜ με πρόσφατη αστρο-γέννεση, για ανίχνευση νέων πηγών με εκπομπή Ηα αντίστοιχων των πηγών ακτίνων Χ που ανιχνεύτηκαν από τον XMM-Newton (Sturm et al., 2013). Βρήκαμε 4747 αντικείμενα με εκπομπή Ηα μέχρι το οριακό μέγεθος R=18.7 mag (που αντιστοιχεί σε άστρα τύπου ~B8 της Κύριας Ακολουθίας), υποστηρίζοντας περαιτέρω την φύση 8 υποψήφιων ΔΣΕΧΜΜ ως τέτοια.Υπολογίζουμε ότι τα άστρα OBe αποτελούν το 13% του ολικού αριθμού των αστρικού πληθυσμού ΟΒ στο ΜΝΜ, και η εκπομπή Ηα μεγιστοποιείται για άστρα φασματικού τύπου Ο9-Β2. Το ποσοστό των επιβεβαιωμένων και υποψήφιων ΔΣΕΧΜΜ ως προς τον αριθμό των ΟΒe άστρων υπολογίζεται σε ~0.0005-0.0014 ΔΣΕΧΜΜ/OBe, που αποτελεί μια απευθείας μέτρηση του ρυθμού σχηματισμού ΔΣΕΧΜΜ στο ΜΝΜ.
Μελέτη της έκφρασης της ογκοπρωτεΐνης HER/2-neu/c-erb-B2 και της πρωτεΐνης TopoIIα σε διηθητικά καρκινώματα μαστού του ελληνικού πληθυσμού
Authors: Κουτσούμπη Αικατερίνη
Published: August 2021

[…] Η παρούσα μελέτη έχει ως σκοπό, τη διερεύνηση της έκφρασης της ογκοπρωτεΐνης HER2/neu/c-erbB2 και της πρωτεΐνης TopoIIa σε διηθητικά καρκινώματα μαστού του ελληνικού πληθυσμού, καθώς και τη μεταξύ τους συσχέτιση, τόσο σε επίπεδο γονιδίου, όσο και σε επίπεδο πρωτεΐνης, με τη χρήση δύο μεθόδων (ανοσοϊστοχημείας και χρωμογόνου in situ υβριδισμού). Επιπρόσθετα, τη συσχέτισή τους με το σύνολο των προγνωστικής σημασίας κλινικοπαθολογικών παραμέτρων και μοριακών δεικτών του καρκινώματος του μαστού.
Συγκριτική μελέτη και αξιολόγηση της υιοθέτησης της γενετικής και της φαρμακογονιδιωματικής στην ελληνική κοινωνία
Authors: Γιουάν Μαΐ
Published: August 2021

Η υπηρεσία γενετικής και φαρμακογονιδιωματικής ανάλυσης έχει τη δυνατότητα να εξασφαλίσει τη βέλτιστη θεραπεία και την καλύτερη χρήση φαρμακευτικής αγωγής σε έναν αυξανόμενο αριθμό ασθενειών, ενώ η εξατομικευμένη και η γονιδιωματική ιατρική θα γίνουν όλο και πιο χρήσιμες με αποτέλεσμα τη σταδιακή αύξηση των διαθέσιμων γενετικών εξετάσεων κατά τα επόμενα έτη. Επί του παρόντος, το επίπεδο της ευαισθητοποίησης του κοινού για τη γενετική ανάλυση και τις επιπτώσεις της είναι πιθανώς χαμηλό, το ίδιο ισχύει και για τους επαγγελματίες υγείας, οι οποίοι είναι σε πρώτη θέση να παρέχουν τις γενετικές υπηρεσίες στο ευρύ κοινό. Η έλλειψη της ευαισθητοποίησης των επαγγελματιών υγείας για την υπηρεσία της γενετικής και φαρμακογονιδιωματικής ανάλυσης αποτελεί ένα σημαντικό εμπόδιο για την προώθηση της εφαρμογής της γονιδιωματικής ιατρικής.Η παρούσα διδακτορική διατριβή αποκαλύπτει τις απόψεις των επαγγελματιών υγείας σε σχέση με τη γενετική και φαρμακογονιδιωματική ιατρική. Στόχος της διατριβής αποτελεί η διερεύνηση και η συγκριτική μελέτη του επίπεδου κατανόησης και εμπειρίας των επαγγελματιών υγείας, ειδικά των γιατρών και των φαρμακοποιών, σε σχέση με τη γενετική και φαρμακογονιδιωματική ανάλυση στην Ελλάδα. Ειδικότερα, θα εξακριβωθούν οι απόψεις τους στα διάφορα θέματα που αφορούν τον τομέα της γενετικής ανάλυσης και της εξατομικευμένης ιατρικής και των επιπτώσεών τους στην ελληνική κοινωνία. Η έρευνα παρέχει νέες ιδέες και για άλλες ευρωπαϊκές χώρες όπου έχουν στόχο να εμπλακούν πιο ενεργά οι πάροχοι υγειονομικής περίθαλψης έχουν στόχο να εμπλακούν πιο ενεργά σε όλες τις πτυχές της γενετικής ιατρικής και να ενσωματώσουν την εξατομικευμένη ιατρική στην καθημερινή κλινική πρακτική τους.
Βελτιστοποίηση του σχεδιασμού σταθερών περσίδων με στόχο την αύξηση της ενεργειακής απόδοσης και την δημιουργία συνθηκών οπτικής και θερμικής άνεσης στα κτίρια γραφείων
Authors: Βαϊτση Χρυσούλα
Published: August 2021

Αντικείμενο του διδακτορικού είναι η διερεύνηση των συνθηκών φωτισμού και της απαίτησης κατανάλωσης ενέργειας για θέρμανση και ψύξη σε τυπικά κτίρια γραφείων με συστήματα σκίασης ενσωματωμένα σε όψεις τους. Στόχος είναι η βελτιστοποίηση της λειτουργίας των ηλιοπροστατευτικών διατάξεων για τις ελληνικές κλιματικές συνθήκες και η δημιουργία τεχνογνωσίας όσον αφορά στο σχεδιασμό δυναμικών κελυφών κτιρίων. Ως κριτήριο βελτιστοποίησης λαμβάνεται η επίτευξη θερμικής άνεσης στο εσωτερικό του κτιρίου με την παράλληλη διατήρηση της έντασης του φυσικού φωτισμού σε ικανοποιητικά επίπεδα, και χωρίς αύξηση της κατανάλωσης ενέργειας για θέρμανση και ψύξη στη χειμερινή και θερινή περίοδο αντίστοιχα. Συγκεκριμένα, στην εργασία δίνονται αρχικά, γενικά στατιστικά στοιχεία για την κατανάλωση ενέργειας στα κτίρια και ειδικά σε κτίρια γραφείων, όπου καταδεικνύονται οι αυξημένες απαιτήσεις ψύξης των χώρων αυτών, στη συνέχεια δίνεται βιβλιογραφική έρευνα γύρω από το θέμα της ηλιοπροστασίας και ειδικότερα την ηλιοπροστασία με περσίδες, μέσω της οποίας συνδέθηκε το αντικείμενο και ο σκοπός της διατριβής με το στόχο μείωσης της καταναλισκόμενης ενέργειας για ψύξη στους χώρους γραφείων. Επίσης δίνονται η ειδικότερη βιβλιογραφία που αφορά στο θεωρητικό υπόβαθρο της λειτουργίας διατάξεων με περσίδες καθώς και στο έργο διάφορων ερευνητών πάνω στο αντικείμενο, για την κατανόηση των αρχών και των φυσικών διαδικασιών που περιγράφουν τη λειτουργία περσίδων. Με βάση το θεωρητικό υπόβαθρο πραγματοποιήθηκε και δίνεται στην εργασία πειραματική έρευνα, η οποία πραγματοποιήθηκε σε πραγματικό κτίριο, ελεγχόμενο και ειδικά σχεδιασμένο για τους σκοπούς του διδακτορικού, με στόχο να προσδιοριστούν η ενεργειακή και οπτική συμπεριφορά τριών διαφορετικών συστημάτων ηλιοπροστασίας με περσίδες. Στη συνέχεια ως κύριος επιστημονικός όγκος της διδακτορικής διατριβής δίνονται τα αποτελέσματα προσομοιώσεων της ενεργειακής και οπτικής συμπεριφοράς τυπικού χώρου γραφείου με ειδικά λογισμικά. Για τις προσομοιώσεις αυτές αρχικά έγινε έλεγχος της αξιοπιστίας χρήσης του προγράμματος που χρησιμοποιήθηκε με τη βοήθεια των πειραματικών μετρήσεων και στη συνέχεια παραμετρική ανάλυση με στόχο τη σύζευξη της ενεργειακής και οπτικής συμπεριφοράς των χώρων που ηλιοπροστατεύονται με περσίδες. Τα αποτελέσματα της πειραματικής διαδικασίας αξιολογήθηκαν ξεχωριστά για κάθε τύπο περσίδας ενώ τα αποτελέσματα της παραμετρικής ανάλυσης χρησιμοποιήθηκαν για τη δημιουργία γενικών κανόνων (rules of thump) σε μορφή διαγραμμάτων συσχέτισης της ενεργειακής κατανάλωσης και του παράγοντα φυσικού φωτός. Η διατριβή ολοκληρώνεται στην ενότητα αυτή με τη δημιουργία αλγόριθμου που συσχετίζει τον παράγοντα φυσικού φωτός με την κλίση περσίδων.
Διασπάσεις ομάδων και σχεδόν ισομετρίες
Authors: Γιαννουδοβαρδή Μάρθα-Καλλιόπη
Published: August 2021

Η εργασία αυτή χωρίζεται σε δύο μέρη, στο πρώτο μελετάμε συνεκτικά συμμετρικά γραφήματα και πως αυτά σχετίζονται με τη Θ. Ομάδων, και στο δεύτερο κάποιες βασικές ασυμπτωτικές αναλλοίωτες της γεωμετρικής θεωρίας ομάδων. Ιδιαιτέρως, αρχικά, ασχολούμαστε με ισοπεριμετρικές ανισότητες και διατυπώνουμε δομικά θεωρήματα για συμμετρικά γραφήματα, επεκτείνοντας τη δουλειά των DeVos και Mohar. Στο δεύτερο μέρος, σε συνεργασία με τους Funar και Otera, μελετάμε τους ρυθμούς ανάπτυξης της ημιευστάθειας και της απλής συνεκτικότητας στο άπειρο υπερβολικών ομάδων. Συγκεκριμένα, αποδεικνύουμε ότι ο ρυθμός ανάπτυξής της ημιευστάθειας μίας υπερβολικής ομάδας είναι γραμμικός, και αν η ομάδα είναι απλά συνεκτική στο άπειρο τότε ο ρυθμός ανάπτυξης της απλής συνεκτικότητας στο άπειρο είναι γραμμικός.
Συσχέτιση φυσικής δραστηριότητας και ποιότητα ζωής σε ομάδες ασθενών με χρόνιες παθήσεις
Authors: Χανιά Μαρία
Published: August 2021

Ο Παγκόσμιος Οργανισμός Υγείας, περιγράφει τη χρόνια νόσο, ως «νόσημα με μεγάλη διάρκεια και αργή εξέλιξη» και τις χρόνιες καταστάσεις ως «προβλήματα υγείας που απαιτούν συνεχή διαχείριση για χρονική περίοδο ετών ή δεκαετιών». Σκοπός της εργασίας αυτής είναι η διερεύνηση της συσχέτισης της φυσικής δραστηριότητας και της ποιότητας ζωής σχετιζόμενης με την υγεία (ΣΥΠΖ) σε ομάδες ασθενών, με Σακχαρώδη διαβήτη, Β-μεσογειακή αναιμία και χρόνια νεφρική νόσο. Η μελέτη πραγματοποιήθηκε με τη χρήση εργαλείου που αποτελείτο από α) τη σύντομη έκδοση του διεθνούς ερωτηματολογίου για τη φυσική δραστηριότητα (IPAQ) και β) τη σύντομη έκδοση του ερωτηματολογίου για την ποιότητα ζωής (SF-36), κατά την περίοδο 2010-2011, που συμπληρώθηκε από 133 ασθενείς σε 4 γενικά νοσοκομεία της Περιφέρειας Πελοποννήσου. Το 51,1% ήταν γυναίκες, το 33,8% ήταν πτυχιούχοι ΤΕΙ/ΑΕΙ και έγγαμοι (59,4%). 53% εργάζονταν 6-8 ώρες την ημέρα και το 68,9% να θεωρεί ότι το εισόδημά του δεν είναι επαρκές για τις βιοτικές και προσωπικές του ανάγκες. Όσον αφορά στην άποψη των ατόμων με χρόνια νοσήματα για την ποιότητα ζωής παρατηρείται στατιστικά σημαντική αρνητική επίδραση σε όλες τις κλίμακες – διαστάσεις της ποιότητας ζωής και στις τρεις αμάδες ασθενών. Η πλειοψηφία των συμμετεχόντων είχαν χαμηλή σωματική δραστηριότητα (52,6%). Τα δυο φύλα φαίνεται να διαφέρουν ως προς την ΣΥΠΖ. Σημαντικά υψηλότερη βαθμολογία στη συνοπτική κλίμακα φυσικής υγείας, είχαν οι άντρες οι πτυχιούχοι τριτοβάθμιας εκπαίδευσης καθώς και οι απόφοιτοι λυκείου, αλλά και οι συμμετέχοντες που εργάζονταν 6-8 ώρες. Στη συνοπτική κλίμακα ψυχικής υγείας, οι γυναίκες είχαν σημαντικά υψηλότερη βαθμολογία. Και στις τρεις ομάδες των ασθενών υπήρξε σημαντική θετική συσχέτιση μεταξύ σχεδόν όλων των διαστάσεων ποιότητας ζωής. Αυτό δείχνει ότι όσο αυξάνεται η ποιότητα ζωής ως προς κάποια διάσταση τόσο βελτιώνεται ως προς και όλες τις υπόλοιπες.
Δημοφιλείς κωμωδίες του ελληνικού κινηματογράφου, 1950-1970
Authors: Γκελή Βασιλική
Published: August 2021

Η διατριβή εξετάζει τις δημοφιλείς ταινίες μυθοπλασίας που ανήκουν στο ευρύτερο είδος της κωμωδίας (κωμωδίες χαρακτήρων, φαρσοκωμωδίες, κομεντί και μιούζικαλ ή μουσικές κωμωδίες) και προβλήθηκαν από το 1950 έως και το 1970 στην Ελλάδα. Ο τρόπος προσέγγισης τους είναι η θεωρία των ειδών. Ειδικότερα, το θεωρητικό πλαίσιο αποτελείται από τις θεωρίες του Thomas Schatz και του Rick Altman περί της ύπαρξης συμβάσεων στις ταινίες είδους και το διαχωρισμό αυτών σε μορφολογικές / συντακτικές και αφηγηματικές / σημασιολογικές. Μελετάται επίσης η έννοια της ανατροφοδότησης που προκύπτει μέσα από ένα σιωπηρό συμβόλαιο παραγωγού – κοινού και οδηγεί στη θεωρία του Schatz περί ενός πολιτισμικού τελετουργικού, δηλαδή μιας πολιτισμικής εμπειρίας που βιώνει το κοινό σε μια μορφή μαζικής και συλλογικής έκφρασης. Επιπλέον, η διατριβή εστιάζει και στην οπτική του Robert Ray σχετικά με την καταλυτική επιρροή της κυρίαρχης ιδεολογίας στις συμβάσεις των ταινιών του είδους όπως επίσης και στη θεωρία του Richard Dyer για τη στενή σχέση της μουσικής κωμωδίας με την ουτοπία. Στη βάση αυτή, μελετώνται τα ιδιαίτερα χαρακτηριστικά των υποειδών της κωμωδίας και κατηγοριοποιούνται τα επαναλαμβανόμενα θεματικά μοτίβα που εμφανίζονται στις κωμωδίες. Στη συνέχεια, αναλύονται οι δημοφιλείς ταινίες όλων των υποειδών της κωμωδίας, εντοπίζονται οι επαναλαμβανόμενοι στερεοτυπικοί χαρακτήρες των ταινιών και καταδεικνύονται οι περιπτώσεις όπου η δημοφιλία της κωμωδίας οφείλεται κυρίως στο σταρ-πρωταγωνιστή της.
Προσομοίωση στερεομεταφοράς σε λεκάνη απορροής κατάντη φράγματος
Authors: Πασχαλίδης Γεώργιος
Published: August 2021

Το αντικείμενο μελέτης της παρούσας διδακτορικής διατριβής είναι η διερεύνηση της στερεομεταφοράς στη λεκάνη απορροής του ποταμού Νέστου, στην περιοχή της Ανατολικής Μακεδονίας και Θράκης. Συγκεκριμένα, η περιοχή μελέτης περιλαμβάνει τη λεκάνη απορροής από το φράγμα της Πλατανόβρυσης, το οποίο βρίσκεται περίπου στη μέση του ρου του ποταμού εντός της ελληνικής επικράτειας, μέχρι τους Τοξότες του νομού Ξάνθης, πριν την εκβολή του ποταμού στο Θρακικό Πέλαγος. Η διερεύνηση αφορά την εκτίμηση του στερεοφορτίου στην έξοδο της περιοχής μελέτης εξαιτίας της απορροής. Χρησιμοποιήθηκαν αριθμητικά μοντέλα, εργαλεία GIS και διάφορα άλλα εργαλεία ώστε να καταστεί δυνατή η επεξεργασία των υπαρχόντων δεδομένων και η μοντελοποίηση της περιοχής μελέτης.
Design, synthesis and biological evaluation of bioconjugates for selective drug delivery and tumour targeting
Authors: Σαγιάντ Νισάρ
Published: August 2021

Η χημειοθεραπεία αποτελεί ακόμα μία από τις κύριες μεθόδους αντιμετώπισης του καρκίνου. Ωστόσο η εφαρμογή των αντικαρκινικών φαρμάκων σε ελεύθερη μορφή έχει πολλά μειονεκτήματα λόγω, της υψηλής τοξικότητας, της έλλειψης επιλεκτικότητας και της χαμηλής βιοδιαθεσιμότητας των φαρμάκων αυτών. Ο κυρίως στόχος της παρούσας διατριβής ήταν η βελτίωση της δραστικότητας φαρμάκων (κυρίως αντικαρκινικών) καθώς και άλλων βιοδραστικών ενώσεων. Για το σκοπό αυτό ακολουθήθηκαν δύο άξονες: α) Σχεδιασμός, σύνθεση και βιολογική αξιολόγηση βιοσυζυγών για την εκλεκτική απελευθέρωση φαρμάκου και στόχευση όγκων. Μελετήθηκαν δύο ευρέως γνωστά αντικαρκινικά φάρμακα, η γεμσιταμπίνη και η σουνιτινίμπη. Η εκλεκτική απελευθέρωση αυτών των φαρμάκων επιτεύχθηκε με την σύζευξή τους σε γοναδοεκλυτίνη με στόχο τον μεμβρανικό υποδοχέα GnRH , ο οποίος υπερεκφράζεται σε πολλά είδη καρκινικών κυττάρων. Αρχικά, μελετήθηκε η χημεία σύζευξης φαρμάκου με πεπτίδιο όπου μελετήθηκαν δεσμοί όπως αυτός της οξίμης καθώς και εστερικοί δεσμοί τόσο καρβοξυλικού οξέος όσο και του καρβαμικού, ως χημικοί συνδέτες. Στη συνέχεια μελετήθηκε η βιολογική αξιολόγηση των βιοσυζυγών που συντέθηκαν σε ανδρογονοανεξάρτητες κυτταρικές σειρές CaP και ακολούθησε η φαρμακοκινητική μελέτη σε ποντίκια. Τα αποτελέσματα έδειξαν ότι τα νέα βιοσυζυγή εμφάνισαν βελτιωμένη αντικαρκινική δράση ή σταθερότητα από τα μητρικά φάρμακα. β) Σχεδιασμός και σύνθεση υβριδικών ενώσεων, όπου μελετήθηκε η σύνθεση υβριδικών μορίων του αντικαρκινικού φαρμάκου γεμσιταμπίνη και του φυσικού αντιοξειδωτικού / αντικαρκινικού φλαβονοειδούς, κερσετίνη. Τα αποτελέσματα έδειξαν ότι το υβριδικό μόριο της γεμσιταμπίνης με το φυσικό προοξειδωτικό λιποϊκό οξύ εμφάνισε καλύτερη αντικαρκινική και προοξειδωτική δράση από της πρόδρομες ενώσεις. Αναφορικά με την κερσετίνη, παρουσιάζεται η σύνθεση διαφορετικών υβριδίων για διαφορετικούς σκοπούς. Έτσι, τα υβριδικά μόρια της κερσετίνης με αμινοξέα είναι χρήσιμα για την βελτίωση της βιοδιαθεσιμότητας του φλαβονοειδούς βελτιώνοντας την υδατοδιαλυτότητά της (κερσετίνη-γλουταμινικό οξύ). Επιπλέον, καθώς το οξειδωτικό στρες συμβάλει στην υπέρταση και όπως γνωρίζουμε μελετήθηκε η σύνθεση υβριδικών μορίων του φυσικού αντιοξειδωτικού κερσετίνη με τα αντιυπερτασικά φάρμακα λοσαρτάνη και captopril. Ως εκ τούτου, τα μοριακά υβριδικά μόρια Κερσετίνη-Λοσαρτάνη και Κερσετίνη-Caprotpil πιστεύεται ότι θα βοηθήσουν στην μείωση της υπέρτασης, καθώς καταπολεμάται το οξειδωτικό στρες.
Η συμβολή των μικρομεσαίων επιχειρήσεων στην ανάκαμψη της ελληνικής οικονομίας, με την υποστήριξη των πανεπιστημιακών και τεχνολογικών ιδρυμάτων κατά τη διάρκεια της ελληνικής κρίσης χρέους
Authors: Μακέδος Ιωάννης
Published: August 2021

Η παρούσα διδακτορική διατριβή πραγματεύεται την πρόταση της ανάπτυξης των Μικρομεσαίων Επιχειρήσεων με τη μορφή συνεργατικών σχηματισμών μέσα από τη στήριξη που μπορούν να παρέχουν τα πανεπιστημιακά και τεχνολογικά ιδρύματα της Ελλάδας. Η απορρόφηση της τεχνογνωσίας τους από τις ΜΜΕ (Μικρομεσαίες Επιχειρήσεις) και η εφαρμογή της στην πραγματική οικονομία μπορεί να επιφέρει σημαντικά αποτελέσματα, που θα οδηγήσουν στην ανάπτυξη της οικονομίας, ειδικά κατά την περίοδο της ελληνικής κρίσης χρέους. Επίσης, η διατριβή αναφέρεται στην ύπαρξη ενός ενδιάμεσου, μη κερδοσκοπικού φορέα, που με τη μορφή Venture Capital θα μπορούσε να διαδραματίσει έναν ιδιαίτερα σημαντικό ρόλο, καθώς θα αποτελούσε το συνδετικό κρίκο μεταξύ ακαδημαϊκού και επιχειρηματικού χώρου. Η εφαρμογή της προαναφερόμενης πρότασης προϋποθέτει όμως και την ύπαρξη ενός ξεκάθαρου κανονιστικού πλαισίου από πλευράς ελληνικού κράτους, έτσι ώστε να υπάρξει σταθερότητα της αναπτυξιακής πολιτικής και να μειωθούν στο ελάχιστο τα σημερινά σημαντικά εμπόδια που ανακόπτουν την ανάπτυξη κάθε είδους επιχειρηματικής πρωτοβουλίας, όπως για παράδειγμα η απουσία ενός σταθερού φορολογικού καθεστώτος, η σκιώδης οικονομία και η διαφθορά. Το πρώτο μέρος της παρούσας διδακτορικής διατριβής στηρίχθηκε σε επιστημονική βιβλιογραφία, ελληνική και ξένη, ενώ στο δεύτερο συμπεριλήφθηκε έρευνα πεδίου. Ακολουθήθηκε η διερευνητική μέθοδος, ενώ η έρευνα στον επιχειρηματικό χώρο ήταν ποσοτική, μέσω συστηματικής δειγματοληψίας και η συλλογή στοιχείων πραγματοποιήθηκε με τη μέθοδο αποστολής δομημένων ερωτηματολογίων. Επίσης, η βασική στατιστική μέθοδος στηρίχτηκε στην παραγοντική ανάλυση με τη χρήση του στατιστικού προγράμματος SPSS 22.0. Τη βάση δεδομένων αποτέλεσαν ο Ελληνικός Οικονομικός Οδηγός της ICAP 2012 και τα Επιμελητήρια.
Μελέτη της γονιδιακής έκφρασης των Notch υποδοχέων στον καρκίνο των ωοθηκών
Authors: Κωτσόπουλος Ιωάννης
Published: August 2021

Ο καρκίνος των ωοθηκών είναι η πλέον θανατηφόρα μορφή κακοήθειας του γυναικείου γεννητικού συστήματος, ενώ τα επιθηλιακά καρκινώματα αποτελούν τον συχνότερο ιστολογικό τύπο. Οι κυτταρομειωτικές χειρουργικές επεμβάσεις σε συνδυασμό με τη συμβατική νέο-επικουρική ή επικουρική χημειοθεραπεία οδηγούν σε αρχική κλινική θεραπευτική ανταπόκριση στην πλειοψηφία των ασθενών. Οι συχνά ταχείες υποτροπές της νόσου σε συνδυασμό με την αντίσταση στα κλασσικά χημειοθεραπευτικά σχήματα έχουν οδηγήσει στην αναζήτηση νέων, στοχευτικών θεραπευτικών προσεγγίσεων. Το σηματοδοτικό μονοπάτι των Notch υποδοχέων είναι ένα εκ των στόχων αυτών των θεραπειών. Παρόλο που η υπερέκφραση κυρίως του Notch3 αλλά και του Notch1 στα διηθητικά καρκινώματα συγκριτικά με τους καλοήθεις ωοθηκικούς όγκους και τον φυσιολογικό ιστό της ωοθήκης έχει καλά τεκμηριωθεί, η διαφορά στην έκφραση των Notch υποδοχέων μεταξύ πρωτοπαθούς και μεταστατικής εστίας δεν έχει διαπιστωθεί μέχρι στιγμής. Στη παρούσα μελέτη, εντάχθηκαν ασθενείς που έπασχαν από επιθηλιακό καρκίνο των ωοθηκών. Η γονιδιακή έκφραση των τεσσάρων γονιδίων που κωδικοποιούν τους υποδοχείς Notch αναλύθηκε σε δεκαεπτά ζεύγη ιστικών δειγμάτων από την πρωτοπαθή και μεταστατική εστία. Η πειραματική μέθοδος επιλογής της έκφρασης του mRNA ήταν η αλυσιδωτή αντίδραση της πολυμεράσης σε πραγματικό χρόνο (qRT-PCR). Η μέση ηλικία των ασθενών είναι 57,29 έτη. Τόσο στην πρωτοπαθή όσο και στην μεταστατική εστία, το Notch3 καθώς επίσης και το Notch2 γονίδιο φαίνεται να υπέρ-εκφράζονται συγκριτικά με τα Notch1 και Notch4. Επιπλέον, αυτή είναι η πρώτη φορά που διαπιστώνεται υψηλή έκφραση του Notch2 σε παρόμοια υψηλά επίπεδα με το Notch3. Η έκφραση του τελευταίου στις πρωτοπαθείς εστίες είναι υψηλότερη συγκριτικά με τις μεταστατικές, ωστόσο η διαφορά αυτή είναι στατιστικά μη σημαντική λόγω των διαφοροποιήσεων μεταξύ των διαφόρων δειγμάτων. Η απουσία στατιστικά σημαντικής έκφρασης μεταξύ πρωτοπαθούς και μεταστατικής εστίας, καθιστά τους υποδοχείς Notch και το συναφές μονοπάτι ιδανικούς στόχους θεραπευτικών επεμβάσεων. Η μελέτη της μεταφραζόμενης ολικής πρωτεΐνης αλλά και ειδικότερα του ενδοκυττάριου τμήματος θα πρέπει να αποτελέσει αντικείμενο μελλοντικών ερευνών. Τέλος, η μεγάλη ποικιλομορφία έκφρασης μεταξύ των διαφόρων ασθενών εγείρει εκ νέου το ζήτημα των εξατομικευμένων στοχευτικών θεραπειών.
Το ζωγραφικό και θεωρητικό έργο του Τζούλιο Καϊμη (1897-1982)
Authors: Τριανταφυλλοπούλου Αικατερίνη
Published: August 2021

Στο Πρώτο Μέρος της διατριβής, μετά τον Πρόλογο, την Εισαγωγή και τα Βιογραφικά Στοιχεία του Τζούλιο Καΐμη, γίνεται εκτενής αναφορά αφενός μεν στο ιστορικό πλαίσιο εντός του οποίου αναπτύχθηκε η καλλιτεχνική και τεχνοκριτική παραγωγή του Καΐμη, αφετέρου δε στη στάση που ο ίδιος κράτησε απέναντι στη λεγόμενη «Γενιά του ’30». Στη συνέχεια παρουσιάζεται η διαμόρφωση του Καΐμη ως καλλιτέχνη με το δικό του ιδιαίτερο στίγμα και ως πρωτότυπου ερμηνευτή κειμένων. Τέλος, το Πρώτο Μέρος της διατριβής ολοκληρώνεται με μία περιεκτική εξέταση του εικαστικού έργου του Καΐμη: τις προσπάθειές του στην τοπογραφία, τις προσωπογραφίες του, τα θέματα έργων του από τη Βίβλο, καθώς και κάποια δείγματα «νεκρής φύσης».Στο Δεύτερο Μέρος περιλαμβάνεται η εκτεταμένη συγγραφική δραστηριότητα του Καΐμη: τα βιβλία που συνέγραψε και εξέδωσε κυρίως κατά τη δεκαετία του 1930, αλλά και μεταπολεμικά, καθώς και τα πολυάριθμα άρθρα του σε εφημερίδες και περιοδικά. Το παρόν Μέρος κλείνει με τα συμπεράσματα της διατριβής, σύμφωνα με τα οποία ο Καΐμης αποτελεί ένα άγνωστο εν πολλοίς κεφάλαιο της νεοελληνικής τέχνης, το οποίο διαφοροποιήθηκε συνειδητά από τον «κανόνα» περί ελληνικότητας, προτείνοντας μία εναλλακτική πρόταση με παγκόσμιες και καθολικές προοπτικές. Η διατριβή περιλαμβάνει και Τρίτο Μέρος, στο οποίο, δίκην παραρτήματος, έχουν συγκεντρωθεί: (α) κατάλογος με τα γνωστά και προσβάσιμα έργα του Καΐμη, (β) άγνωστο μέχρι τώρα και αδημοσίευτο υλικό σχετικά με τη ζωή και τη δράση του, (γ) βιβλιογραφία, (δ) οι πηγές της εικονογράφησης, (ε) ευρετήριο ονομάτων και (στ) οι εικόνες των έργων που εξετάζονται στη διατριβή.
Διδασκαλία φυσικών επιστημών στο νηπιαγωγείο με χρήση αφηγηματικών τεχνικών
Authors: Βαρσάμου Άννα
Published: August 2021

Στην εργασία αυτή παρουσιάζεται μια εναλλακτική πρόταση διδασκαλίας των Φυσικών Επιστημών σε παιδιά Νηπιαγωγείου. Στο θεωρητικό μέρος εξετάζεται το εκπαιδευτικό πλαίσιο και ο τρόπος που μπορεί να ενταχθεί σε αυτό μια νέα εκπαιδευτική πρόταση και να λειτουργήσει αποδοτικά. Επίσης μελετάται το έργο της Επιστήμης, που για την πρόοδό της φαίνεται να απαιτείται, πέρα από την άρτια θεωρητική κατάρτιση του ερευνητή, μια «μέθεξη» στο αντικείμενο έρευνάς του: η βαθιά συμμετοχή του στη γνώση, ένας τρόπος να γνωρίζει και νιώθει ταυτόχρονα, «συγνωσιακά». Επομένως, στο ερευνητικό μέρος, αναζητούνται τρόποι να δημιουργήσουμε συγνωσιακά μαθησιακά πλαίσια για την διδασκαλία Φυσικών Επιστημών σε παιδιά 4-6 ετών. Προκειμένου να επιτευχθεί αυτό αξιοποιούνται οι αφηγηματικές και θεατρικές δομές. Με τη βοήθειά τους, το επιστημονικό περιεχόμενο «μεταποιείται» σε θεατρική δράση, με στόχο τα νήπια να εμπλακούν συγνωσιακά στην οικοδόμηση εννοιών αναφορικά με τους Μαγνήτες και το Φως. Τα αποτελέσματα της έρευνας είναι ενθαρρυντικά, αφού δείχνουν ότι μέσω της θεατρικής αφήγησης, τόσο τα παιδιά όσο και η εκπαιδευτικός, εμπλέκονται σε καταστάσεις «συγνωσιακής δράσης», εμβαθύνοντας στη γνώση και προχωρώντας σε εννοιολογικές αλλαγές. Παρόλα αυτά, υπάρχουν περιορισμοί στην δημιουργία συγνωσιακών πλαισίων, καθώς και προβληματισμοί σχετικά με τις δυνατότητες ευρύτερης χρήσης τους από τους/τις εκπαιδευτικούς.
Μαρτύριο και αγιότητα στους εγκωμιαστικούς λόγους του ιερού Αυγουστίνου
Authors: Juganaru-Plesea Nicusor
Published: August 2021

Σκοπός της διατριβής ήταν η συνεισφορά στο χώρο της Εκκλησιαστικής Γραμματολογίας μέσα από την εξέταση και μελέτη των εγκωμιαστικών λόγων του ιερού Αυγουστίνου. Στην εισαγωγή ανελύσαμε τους εγκωμιαστικούς λόγους και τον κύκλο διαμόφωσης του ιερού Αυγουστίνου ως ρήτορα και κήρυκα. Στη συνέχεια γράψαμε για την αυθεντικότητα των ομιλιών για τους αγίους και μάρτυρες, αναλύοντας τη δομή των ομιλιών όπως και το ύφος και τα λεξιλογικά σχήματα που ανακαλύφθηκαν σ΄ αυτές. Επίσης περιγράψαμε τη διδασκαλία του ιερού Αυγουστίνου για το μαρτύριο και την αγιότητα και εξετάσαμε την αιτία του μαρτυρίου, τις αξιομισθίες των μαρτύρων σε σχέση με τη θεϊκή ανταμοιβή, όπως και άλλα είδη μαρτυρίου. Ύστερα αναφερθήκαμε στη διδασκαλία για την αγιότητα, που παρουσιάζεται ως φως και δόξα των αγίων. Ένα άλλο θέμα που θίξαμε ήταν η διδασκαλία του Αυγουστίνου για την τιμή και τη μίμηση των αγίων. Το γενικό συμπέρασμα είναι ότι οι απόψεις του επισκόπου Ιππώνος δεν είναι πολύ απομακρυσμένες από τη διδασκαλία των ανατολικών Πατέρων για το θέμα του μαρτυρίου και της αγιότητας.
Η μεταβολομική ως υψηλής απόδοσης και πιστότητας πλατφόρμα βιομοριακής ανάλυσης για την αριστοποίηση της διαδικασίας παραγωγής θεραπευτικών πρωτεϊνών στη φαρμακοβιομηχανία
Authors: Βερναρδής Σπυρίδων-Ευγένιος
Published: August 2021

Η παρούσα εργασία αποτελεί μια συνεργασία μεταξύ του εργαστηρίου Μεταβολικής Μηχανικής και Συστημικής Βιολογίας στο ΙΤΕ / ΙΕΧΜΗ και της φαρμακοβιομηχανίας Bayer. Η φαρμακευτική βιομηχανία στρέφεται στην παραγωγή θεραπευτικών πρωτεϊνών με τη χρήση κυτταροκαλλιεργειών θηλαστικών, καθώς τα κύτταρα θηλαστικών παρέχουν συγκεκριμένα πλεονεκτήματα στην ποιότητα του τελικού προϊόντος. Αποκτά, λοιπόν, ιδιαίτερο ενδιαφέρον η μελέτη της φυσιολογίας των κυτταροκαλλιεργειών θηλαστικών. Επίσης, το υπάρχον σύστημα παρακολούθησης των κυτταροκαλλιεργειών στη βιομηχανία κρίνεται λιγότερο ευαίσθητο από το επιθυμητό. Μόνο λίγες πρωτογενείς μετρήσεις λαμβάνονται για την παρακολούθηση των κυτταροκαλλιεργειών. Για το λόγο αυτό αναζητούνται νέες μέθοδοι με μεγαλύτερη ευαισθησία, που θα μπορούσαν να ενισχύσουν την υπάρχουσα εργαλειοθήκη παρακολούθησης. Η μελέτη του μεταβολισμού της κυτταροκαλλιέργειας, του πιο άμεσα αποκρινόμενου και δυναμικά μεταβαλλόμενου επιπέδου της κυτταρικής λειτουργίας, είναι ο στόχος της παρούσας εργασίας. Με τη δυναμική ανάλυση του μεταβολικού δικτύου με χρήση μεταβολομικής ανάλυσης, απαντήθηκαν πολλαπλά ερωτήματα που αφορούσαν στη μεταβολική φυσιολογία κυτταροκαλλιεργειών BHK (baby hamster kidney - νεφρικά κύτταρα νεογνού χοιριδίου) που ήδη χρησιμοποιούνται στη φαρμακοβιομηχανία για την παραγωγή θεραπευτικών πρωτεϊνών. Έγινε χρήση GC-MS μεταβολομικής ανάλυσης σε δείγματα που συλλέχθηκαν από υψηλής κυτταρική πυκνότητας βιοαντιδραστήρες διαπότισης της Bayer, εργαστηριακής και βιομηχανικής κλίμακας. Δείγματα συλλέχθηκαν, επίσης, από κυτταροκαλλιέργειες σε φιάλες ανακίνησης. Σε τρεις πειραματικές διαδικασίες, διάφοροι παράγοντες διαφοροποιούνταν και επηρέαζαν, περισσότερο ή λιγότερο, τη φυσιολογία της κυτταροκαλλιέργειας. Τέτοιοι ήταν η ηλικία της κυτταροκαλλιέγειας, το μέγεθος του βιοαντιδραστήρα, το pH, η θερμοκρασία, το διαλυμένο οξυγόνο και το θρεπτικό μέσο της κυτταροκαλλιέργειας. Η μεταβολομική ανάλυση έδωσε απαντήσεις γύρω από συγκεκριμένες αλλαγές της μεταβολικής φυσιολογίας της κάθε κυτταροκαλλιέργειας και αποδείχτηκε ισχυρό και ευαίσθητο εργαλείο για την Μηχανική Κυτταροκαλλιεργειών. Μεταβολικές αλλαγές που οφείλονται στην ηλικία της κυτταροκαλλιέργειας, μελετώνται πρώτη φορά με τόση λεπτομέρεια. Δείχνεται, επίσης, η επίδραση των διαταραχών των παραγόντων που διαμορφώνουν το περιβάλλον της κυτταροκαλλιέργειας στη φυσιολογία των κυττάρων και κατά πόσο απομακρύνουν την κυτταροκαλλιέργεια από την αναμενόμενη φυσιολογία. Όλα τα παραπάνω είναι πολύ σημαντικά στη Μηχανική Κυτταροκαλλιεργειών και θα μπορούσαν να ορίσουν τη μεταβολομική σαν ένα εργαλείο επικύρωσης της φυσιολογίας της κυτταροκαλλιέργειας και της διαδικασίας.
Event recognition under uncertainty and incomplete data
Authors: Σκαρλατίδης Αναστάσιος
Published: August 2021

Τα συμβολικά συστήματα αναγνώρισης γεγονότων έχουν χρησιμοποιηθεί επιτυχώς σε μία ποικιλία εφαρμογών. Τα συστήματα αυτά εξάγουν χρήσιμη πληροφορία υπό την μορφή γεγονότων, που δίνουν τη δυνατότητα σε ειδικούς, ή σε άλλα συστήματα, να παρακολουθούν και να ανταποκρίνονται στην παρουσία γεγονότων σημαντικού ενδιαφέροντος. Ωστόσο είναι πολύ συχνό σε μία τυπική εφαρμογή αναγνώρισης γεγονότων να παρουσιάζεται σημαντική αβεβαιότητα. Σε αυτή την διατριβή, εστιάζουμε στα προβλήματα που προκύπτουν από την παρουσία της αβεβαιότητας στην αναγνώριση γεγονότων. Επεκτείνουμε ένα φορμαλισμό λογικής άλγεβρας γεγονότων με πιθανοτικό συμπερασμό. Η χρονικές σχέσεις του λογικού φορμαλισμού εισάγουν ένα πλήθος δυσκολιών στα πιθανοτικά μοντέλα και παρουσιάζουμε τον τρόπο και τις προϋποθέσεις με τις οποίες μπορούμε να ξεπεράσουμε αυτές τις δυσκολίες. Παράλληλα, μελετάμε τον τρόπο με τον οποίο η πιθανοτική μοντελοποίηση επηρεάζει την συμπεριφορά του φορμαλισμού. Επιπλέον, παρουσιάζουμε τις δυνατότητες και τα προτερήματα των πιθανοτικών μεθόδων που αναπτύξαμε με εκτενή πειραματισμό και ανάλυση στον τομέα της αναγνώρισης συμπεριφορών από βίντεο.
Παράγοντες προσδιορισμού των γνωστοποιήσεων σύμφωνα με τα Δ.Π.Χ.Π μέσω των λογιστικών καταστάσεων στην επιστήμη της λογιστικής
Authors: Γαλάνη Δέσποινα
Published: August 2021

Η εκπόνηση της παρούσας διδακτορικής διατριβής αποσκοπεί στον εντοπισμό του επιπέδου των υποχρεωτικών γνωστοποιήσεων των εισηγμένων ελληνικών εταιρειών καθώς επίσης και στους προσδιοριστικούς εταιρικούς παράγοντες που ερμηνεύουν την απόφαση μιας επιχείρησης να γνωστοποιεί πληροφορίες στις ετήσιες οικονομικές καταστάσεις της με βάση τα ΔΛΠ/ΔΠΧΠ. Τα χαρακτηριστικά της επιχείρησης που επιλέχθηκαν για να ερμηνεύσουν την απόφαση της να γνωστοποιεί είναι το μέγεθος, η ηλικία, η κερδοφορία, η ρευστότητα, η μόχλευση, ο κλάδος και η ελεγκτική εταιρεία.Για να εκπληρωθούν οι παραπάνω στόχοι μελετήθηκαν σημαντικές θεωρίες οι οποίες συνδέονται με τα επίπεδα των παρεχόμενων γνωστοποιήσεων από την πλευρά της επιχείρησης προς τα ενδιαφερόμενα μέρη μέσω των οικονομικών της καταστάσεων. Κατόπιν, μελετήθηκε το ελληνικό λογιστικό περιβάλλον και η ιστορική εξέλιξη των ΔΛΠ μέχρι την υποχρεωτική υιοθέτησή τους από τις εισηγμένες ελληνικές επιχειρήσεις. Επιπρόσθετα αξιοποιήθηκαν ευρήματα προγενέστερων ερευνητικών μελετών που προήλθαν από ερευνητές της σύγχρονης λογιστικής πάνω στις πρακτικές των γνωστοποιήσεων. Για τη διεξαγωγή της έρευνας συλλέχτηκε μεγάλος αριθμός γνωστοποιούμενων πληροφοριών οι οποίες αντλήθηκαν από τις οικονομικές καταστάσεις και διενεργήθηκαν έλεγχοι υποθέσεων για την ενίσχυση της κατανόησης της σχέσης του επιπέδου των γνωστοποιήσεων και των διαφόρων επιχειρησιακών χαρακτηριστικών της επιχείρησης. Για την διαπίστωση της σχέσης μεταξύ του επιπέδου γνωστοποιήσεων και των διαφόρων χαρακτηριστικών της επιχείρησης χρησιμοποιήθηκε τόσο η διμεταβλητή όσο και η πολυμεταβλητή ανάλυση.Με τα συμπεράσματα της παρούσας διδακτορικής διατριβής αναγνωρίζονται τα επίπεδα της συμμόρφωσης όσον αφορά τις πρακτικές των υποχρεωτικών γνωστοποιήσεων και η δημιουργία ενός μοντέλου το οποίο θα βοηθήσει στη λήψη σωστών επιχειρηματικών αποφάσεων από την πλευρά των επενδυτών.
Κρυσταλλογραφικός, φασματοσκοπικός (IR, 57Fe Moessbauer, EPR) και μαγνητικός χαρακτηρισμός πολυπυρηνικών συμπλόκων μεταλλοϊόντων μεταπτώσεως και λανθανίδων
Authors: Λεβεσάνος Νικόλαος
Published: August 2021

In this Thesis, the chalcogenated imidodiphosphinato ligands, R2P(E)NHP(E)R2, R = alkyl or aryl, Δ = O, S, Se, were synthesized, along with their complexes with Ni(II), Fe(II), Cu(II) and Co(II). The structural and spectroscopic properties of these compounds were investigated in detail. The [Ni{iPr2P(Se)NP(Se)iPr2}2] complex was crystallized in two isomer forms, namely tetrahedral and square planar. On the other hand, [Ni{Ph2P(Se)NPPh2}2] was crystallized in its trans square planar form. The [Ni{Ph2P(Se)NP(Se)Ph2}2] and [Ni{Ph2P(S)NP(S)Ph2}2] complexes were studied by cyclic voltammetry in the presence of CO, which affected the redox waves. The [Fe{iPr2P(Se)NP(Se)iPr2}2] and [Fe{iPr2P(S)NP(S)iPr2}2] complexes afforded crystals exhibiting isostructural tetrahedral geometries and were studied by Mössbauer spectroscopy. These Fe(II) complexes were shown to be rather air sensitive. The [Cu4{Ph2P(Se)NP(Se)Ph2}3]PF6 complex was shown to be a tetranuclear Cu(I) complex, with characteristic intermolecular Van der Waals attractions between Se atoms of neighboring molecules in the crystal. The [CuCl2{iPr2P(O)HNP(O)iPr2} complex is the first structurally characterized system bearing the iPr2P(O)HNP(O)iPr2 ligand. The latter was shown to be coordinated in its protonated form, which is unusual for this type of ligands. The [CoCl2{iPr2P(O)NHP(O)iPr2}] and [Co{iPr2P(O)ΗNP(O)iPr2}3][CoCl4] complexes were isolated in crystals containing three different complexes in their unit cell, namely [CοCl2{(iPr)2P(O)HNP(O)(iPr)2}], [Cο{(iPr)2P(O)HNP(O)(iPr)2}3]2+ and [CoCl4]2. Efforts to provide justifications of the observed structural preferences in all the above systems constitute a major part of this work. In addition, the following complexes were synthesized and studied by appropriate, in each case, spectroscopic methods, like ΙR, UV-Vis, NMR, EPR and Mössbauer spectroscopies: [Ni{Ph2P(S)NPPh2}2], [Fe{Ph2P(S)NP(S)iPr2}2], [Co{Ph2P(S)NP(S)iPr2}2], [Ru{iPr2P(Se)NP(Se)iPr2}3], [Ru{Ph2P(S)NP(S)iPr2}3], [Ru{Ph2P(Se)NP(Se)Ph2}3] and [Zn{Ph2P(S)NP(S)iPr2}2].
Η συναίνεση στην αναισθησία και απορρέουσες ιατρικές ευθύνες
Authors: Βρυώνη Αικατερίνη
Published: August 2021

Σκοπός: Η ενημέρωση του ασθενούς από τον αναισθησιολόγο σχετικά με το είδος της αναισθησιολογικής πράξης και τους κινδύνους που αυτή εμπεριέχει, είναι υποχρεωτική και στη χώρα μας. Σκοπός της εργασίας είναι να αξιολογηθεί η επιθυμία των ασθενών που θα υποβληθούν σε προγραμματισμένη ή επείγουσα χειρουργική επέμβαση, όσον αφορά τη γνώση λεπτομερειών σχετικά με την αναισθησία, σύμφωνα με την ηλικία, το φύλο, το μορφωτικό επίπεδο, την κατάσταση κατά ASA και το είδος της χειρουργικής επέμβασης.Μέθοδος: Σε μια χρονική περίοδο 6 μηνών μελετήθηκαν στο πανεπιστημιακό Νοσοκομείο Ιωαννίνων ενήλικες ασθενείς οι οποίοι υποβλήθηκαν σε προγραμματισμένη ή επείγουσα χειρουργική επέμβαση. Κατά την προαναισθητική επίσκεψη μοιράστηκε ένα φυλλάδιο, το οποίο περιελάμβανε 8 ερωτήσεις με τη δυνατότητα 4 απαντήσεων σε κάθε μία από αυτές σχετικές με την αναισθησία. Καταγράφηκε η ηλικία, το φύλο, η κατάσταση κατά ASA, το είδος της χειρουργικής επέμβασης και το μορφωτικό επίπεδο του ασθενούς. Η ανάλυση των αποτελεσμάτων έγινε με το Pearson x2 και μέτρηση συνάφειας.Αποτελέσματα: Από τους 448 ασθενείς που μελετήθηκαν φαίνεται ότι ανεξάρτητα από την ηλικία, το 40% προτιμά να μη γνωρίζει λεπτομέρειες για την αναισθησία. Όσον αφορά το φύλο φαίνεται ότι το διπλάσιο ποσοστό των αντρών σε σχέση με τις γυναίκες προτιμά να μην γνωρίζει αν και έχει το δικαίωμα (21,2% αντί 11,1%). Το 42,7% με ASA Ι-ΙΙ θα ήθελε να γνωρίζει λεπτομέρειες σε σχέση με το 25% αυτών με ASA III, ενώ όσον αφορά το μορφωτικό επίπεδο το 54,6% που έχουν τελειώσει δημοτικό σχολείο σε σχέση με 74,6% με πανεπιστημιακή εκπαίδευση επιθυμούν να γνωρίζουν για την αναισθησία. Καμία διαφορά δεν προκύπτει σε σχέση με το είδος της χειρουργικής επέμβασης.Συμπεράσματα: Η μεγάλη ηλικία, η αυξημένη κατάσταση κατά ASA, το χαμηλό επίπεδο εκπαίδευσης και το αντρικό φύλο σχετίζονται με μειωμένη επιθυμία του ασθενούς για γνώση λεπτομερειών που σχετίζονται με την αναισθησία.
Η διαλεκτική στροφή της αναλυτικής φιλοσοφίας (Sellars, McDowell, Brandom)
Authors: Χρόνης Θεοχάρης
Published: August 2021

Επιχειρείται μια επισκόπηση των σχέσεων ανάμεσα σε όψεις της Εγελιανής διαλεκτικής σκέψης, ιδωμένης κάτω από μια επιστημολογική παρά μεταφυσική σκοπιά, και σε πρόσφατες επιστημολογικές θεωρήσεις που αρνούνται την προσφυγή σε κάποιο επίπεδο δεδομενικότητας. Ιδιαίτερη σημασία δίνεται σε θέματα που έχουν να κάνουν με τα όρια της υπερβατολογικής ανάλυσης, καθώς και με το σημασία ενός επιστημονικά προσανατολισμένου πραγματισμού για την ευόδωση μιας τέτοιας σύγκλισης.
Επίπτωση της κλιματικής αλλαγής στη μελλοντική χημική σύσταση της ατμόσφαιρας
Authors: Βαρώτσος Κωνσταντίνος
Published: August 2021

Αντικείμενο της παρούσας εργασίας είναι η μελέτη των επιπτώσεων της κλιματικής αλλαγής στη μελλοντική χημική σύσταση της ατμόσφαιρας πάνω από την Ευρώπη και πιο συγκεκριμένα στις μελλοντικές συγκεντρώσεις του όζοντος και των δευτερογενών ανόργανων αιωρούμενων σωματιδίων. Για το σκοπό αυτό αναπτύσσεται και εφαρμόζεται στατιστικό μοντέλο ώστε να παραχθούν εκτιμήσεις για τις επιπτώσεις της κλιματικής αλλαγής στα μελλοντικά επεισόδια του όζοντος. Το στατιστικό μοντέλο βασίζεται στο γεγονός ότι η συνολική παράγωγος του όζοντος με τη θερμοκρασία αντανακλά το άθροισμα των μερικών παραγώγων του όζοντος με τις θερμοκρασιακά εξαρτώμενες φυσικές και χημικές διεργασίες, Για τον υπολογισμό των μελλοντικών επεισοδίων του όζοντος χρησιμοποιείται η ιστορική σχέση Ο3-Τ, σε συνδυασμό με εκτιμήσεις για τις μελλοντικές θερμοκρασίες από τρία state-of-the-art περιοχικά κλιματικά μοντέλα με την παραδοχή ότι η ιστορική αυτή σχέση θα διατηρεί τα κύρια χαρακτηριστικά της και μελλοντικά. Επιπλέον, πραγματοποιούνται προσομοιώσεις με το παγκόσμιο κλιματικό-χημικό σύστημα μοντελοποίησης GISS/GEOS-CHEM για τη μελέτη των επιπτώσεων της κλιματικής αλλαγής αλλά και της αλλαγής των εκπομπών στις μελλοντικές συγκεντρώσεις του όζοντος και των δευτερογενών ανόργανων αιωρούμενων σωματιδίων. Τέλος, τα αποτελέσματα του GISS/GEOS-CHEM για τα μελλοντικά επεισόδια του όζοντος υπό την επίδραση της κλιματικής αλλαγής χρησιμοποιούνται για την αξιολόγηση των αποτελεσμάτων του στατιστικού μοντέλου.
Γλώσσα, τέχνη και σιωπή
Authors: Κοροσιάδης Μουράτης
Published: August 2021

Με αφετηρία τους ιμπρεσιονιστές αρχίζει η αλλαγή στη ζωγραφική που μας παραπέμπει σ’ ένα κόσμο του οποίου οι βεβαιότητες δεν ισχύουν πια και ο οποίος παρασύρει σε εσωτερική αποσταθεροποίηση το ανθρώπινο υποκείμενο. Η τέχνη δεν αναπαριστά αλλά αποκαλύπτει και καταγγέλλει. Η λύση των λογικών δεσμών στα έργα των Van Gogh, de Chirico, Magritte, των Γερμανών εξπρεσιονιστών, του σουρεαλισμού, του ντανταϊσμού και του κυβισμού προχωρούν αντίθετα προς την επιστημονική σαφήνεια, τεκμηρίωση και αιτιοκρατία.Στο Tractatus διακηρύσσεται ότι η γλώσσα δεν έχει πρόσβαση στον κόσμο των αξιών. Τον χώρο του άρρητου αναλαμβάνει να τον εκφράσει η τέχνη. Η τέχνη η οποία οδηγείται στην σιωπή καθώς συγκρούεται με την χρηστική-εξουσιαστική μορφή της γλώσσας. Σε πολιτικό και κοινωνικό επίπεδο, πέρα από την προσωπική τραγωδία, θα υπάρξει επιβολή της ενιαίας σκέψης, ομογενοποίηση και απάλειψη κάθε διαφορετικότητας.Στα έργα των F. Kafka και S. Zweig παρατηρούμε την πορεία πτώσης των ηρώων που προκύπτει μέσα από τα εντροπικά φαινόμενα που αναπτύσσονται τόσο στην γλώσσα όσο και στην κοινωνική πρακτική.
Παράγοντες που οδηγούν σε έκτοπη οστεοποίηση μετά από κρανιοεγκεφαλική κάκωση
Authors: Σακελλαράκη Παναγιώτα
Published: August 2021

Με τον όρο «Έκτοπη Οστεοποίηση» περιγράφεται ο σχηματισμός οστού σε σημεία που υπό φυσιολογικές συνθήκες δεν υφίσταται. Τα σημεία αυτά μπορεί να είναι μύες, τένοντες ή σύνδεσμοι και γενικότερα μεσεγχυματικού τύπου μαλακά μόρια, κυρίως γύρω από τις μεγαλύτερες αρθρώσεις. Η επίκτητη μορφή της νόσου, που είναι και η πιο κοινή, εμφανίζεται μετά από μυοσκελετικούς τραυματισμούς, κακώσεις του νωτιαίου μυελού και του κεντρικού νευρικού συστήματος γενικότερα, αλλά και σε περιπτώσεις σοβαρών εγκαυμάτων. Η παθοφυσιολογία της έκτοπης οστεοποίησης παραμένει άγνωστη, αυτό που γνωρίζουμε με βεβαιότητα είναι ότι για τον σχηματισμό της απαιτούνται τρείς βασικές προϋποθέσεις που είναι α) τα οστεοπρογονικά κύτταρα, β) οι κατάλληλοι επαγωγικοί παράγοντες και γ) το ευνοϊκό οστεοεπαγωγικό περιβάλλον. Στην παρούσα εργασία με την χρήση κυτταρομετρίας ροής, δοκιμασιών με ηλεκτροχημειοφωταύγεια, Elisa και ανοσοπροσδιορισμού με χρήση Cytometric Bead Array προσδιορίσαμε τις συγκεντρώσεις των total procollagen type 1 amino-terminal propeptide (TP1NP), osteoprotegerin (OPG), β-isomerized C-terminal telopeptides (β- Crosslaps), soluble receptor activator of nuclear factor kappa-B ligand (sRANKL), N-MID osteocalcin, S100 και των κυτταροκινών IL-2, IL-4, IL-6, IL-10, INF-γ και TNF-a στον ορό ασθενών και υγιών μαρτύρων. Επιπλέον, στο ολικό αίμα προσδιορίσαμε τον πληθυσμό των θετικών στην οστεοκαλσίνη κυττάρων. Όλα τα προς μελέτη μόρια είχαν άμεση ή έμμεση σχέση με την οστική ανακατασκευή και τις φλεγμονώδεις αντιδράσεις. Συνολικά μελετήθηκαν 55 ασθενείς από τους οποίους ελήφθησαν δείγματα καθόλη την διάρκεια νοσηλείας τους. Οι ασθενείς μελετήθηκαν με βάση το είδος του τραύματος, την εμφάνιση ή όχι έκτοπης οστεοποίησης και την έκβαση της κατάστασης τους. Επιπλέον, οι επιμέρους ομάδες ασθενών μελετήθηκαν συναρτήσει του χρόνου.Τα αποτελέσματα μας έδειξαν ότι στο σύνολο των ασθενών παρατηρήθηκαν στατιστικά μειωμένα επίπεδα β- crosslaps, N-MID osteocalcin, sRANKL και S100 συγκριτικά με τους υγιείς μάρτυρες. Αντίθετα, τα επίπεδα των TP1NP, των θετικών στην οστεοκαλσίνη κυττάρων, της OPG, της INF-γ και της IL-6 ήταν στατιστικά σημαντικά αυξημένα. Επιπλέον, στατιστικά σημαντικά αυξημένα παρατηρήθηκαν τα επίπεδα του S100 στους ασθενείς που είχαν υποστεί κρανιοεγκεφαλικές κακώσεις κατά το πρώτο εικοσιτετράωρο μετά την επαγωγή της κάκωσης. Στατιστικά σημαντικά αυξημένο επίσης παρατηρήθηκε και στην ομάδα των ασθενών με κακή έκβαση συγκριτικά με τους υγιείς δότες. Στην ίδια ομάδα ασθενών παρατηρήθηκε μια γενικευμένη αύξηση των επιπέδων των κυτταροκινών που φαίνεται να σχετίζεται άμεσα με την κακή έκβαση της κατάστασης τους. Πιο συγκεκριμένα η αύξηση αυτή ήταν στατιστικώς σημαντική για τις IL-4, INF-γ και TNF-α.